MODELI PËR DOKUMENTIN KONSULTATIV
Mbi vendimin “Për miratimin e Studimit për rishikimin e numrit të përgjithshëm të gjyqtarëve në Republikën e Shqipërisë”

 
	Këshilli i Lartë Gjyqësor me vendimin nr. 513, datë 29.10.2026 ka miratuar Studimin për rishikimin e numrit të përgjithshëm të gjyqtarëve në Republikën e Shqipërisë. Në këtë studim propozohet shtimi i 84 vendeve të përhershme operacionale dhe krijimi i 18 vendeve të rezervës funksionale, duke e çuar numrin e përgjithshëm të vendeve të përhershme në 519. Gjithashtu, propozohet një kapacitet i përkohshëm prej 9 gjyqtarësh në Gjykatën e Lartë, me kushtin e krijimit të bazës së nevojshme kushtetuese dhe ligjore.

Sa më sipër, Këshilli i Lartë Gjyqësor fton qytetarë, organizata të shoqërisë civile, profesionistë të fushës së drejtësisë, dhe subjekte të interesuara për të kontribuar përgjatë procesit të konsultimit publik të këtij studimi.

Këshilli i Lartë Gjyqësor mirëpret komente të përgjithshme mbi përcaktimet e Studimit për rishikimin e numrit të përgjithshëm të gjyqtarëe.

Komentet dhe sugjerimet tuaja do të merren në shqyrtim nga Këshilli i Lartë Gjyqësor, i cili do të japë vlerësimin përkatës lidhur me reflektimin e tyre në dokumentin përfundimtar.




Kohëzgjatja e konsultimeve:
	Konsultimi në portalin e Regjistrit Elektronik do të zgjasë 20 ditë pune, duke filluar nga data 02.11.2026  deri në 30.11.2026.



Si të përgjigjeni:
	Kontributet në kuadër të procesit të konsultimit dhe përmirësimit të përmbajtjes së Studimit, do të përcillen me anë të: 
1. Regjistrit elektronik në adresën http://www.konsultimipublik.gov.al, 
2. Në adresën postare të Këshillit të Lartë Gjyqësor: Rruga “Ana Komnena”, Godina “Poli i Drejtësisë”, Tiranë. 
3. Në adresën e e-mailit për konsultimin publik luan.dibra@klgj.al 



Kontakti:
	Z. Luan Dibra, Drejtor, Departamenti i Shërbimeve Juridike, Integrimit Europian dhe Marrëdhënieve me Jashtë, luan.dibra@klgj.al 



Datat dhe vendet e takimeve publike:
	[bookmark: _GoBack]E-Konsultimi: në portalin “Regjistri Elektronik për Njoftimet dhe Konsultimet Publike” 20 ditë pune, duke filluar nga data 02.11.2026  deri në 30.11.2026.



Sfondi i propozimit legjislativ
	Studimi për rishikimin e numrit të përgjithshëm të gjyqtarëve për periudhën 2026–2030, i mbështetur në analizën e ngarkesës gjyqësore dhe metodologjinë e CEPEJ-it, synon përmirësimin e efikasitetit të sistemit gjyqësor dhe reduktimin e çështjeve të prapambetura. 
Këshilli i Lartë Gjyqësor synon të garantojë një shpërndarje të ekuilibruar të ngarkesës së punës ndërmjet gjyqtarëve dhe gjykatave, në funksion të administrimit efikas të drejtësisë. Për këtë qëllim, Këshilli monitoron ngarkesën e çështjeve gjyqësore dhe veprimtarinë e gjykatave, duke vlerësuar nevojën për rishikimin e numrit të gjyqtarëve në përputhje me nevojat e sistemit gjyqësor dhe kriteret e përcaktuara nga legjislacioni.

Nevoja për hartimin e këtij studimi lidhet gjithashtu me zbatimin e Udhërrëfyesit për Efikasitetin e Pushtetit Gjyqësor në Shqipëri 2025–2027, miratuar me vendimin nr. 407, datë 15.07.2025, të Këshillit të Lartë Gjyqësor, konkrtisht objektivi 1.1 i tij, “Forcimi i kapaciteteve të gjyqësorit nëpërmjet mirëadministrimit të burimeve njerëzore: Plotësimi i vakancave në trupën gjyqësore”.

Në këtë kuadër, propozohet shtimi i 84 vendeve të përhershme operacionale dhe krijimi i 18 vendeve të rezervës funksionale, duke e çuar numrin e përgjithshëm të vendeve të përhershme në 519. Gjithashtu, propozohet një kapacitet i përkohshëm prej 9 gjyqtarësh në Gjykatën e Lartë, me kushtin e krijimit të bazës së nevojshme kushtetuese dhe ligjore. Zbatimi i masave parashikohet të kryhet gradualisht deri në vitin 2030, duke u kushtëzuar nga disponueshmëria e kandidatëve, personelit mbështetës, financimit dhe infrastrukturës së nevojshme. Realizimi i tyre kërkon gjithashtu shtimin e personelit jogjyqtar dhe planifikimin e burimeve financiare përkatëse, si dhe monitorimin dhe vlerësimin periodik të rezultateve.




Propozimet
	
1. Shtimi i 84 vendeve të përhershme operacionale për gjyqtarë, nga të cilat:
- 64 vende në gjykatat e shkallës së parë:
  - 44 për juridiksionin e përgjithshëm: Tiranë (18), Durrës (6), Elbasan (5), Fier (6), Korçë    (3), Shkodër (3) dhe Vlorë (3);
  - 18 për juridiksionin administrativ: Gjykata Administrative e Shkallës së Parë Tiranë (16) dhe Gjykata Administrative e Shkallës së Parë Lushnje (2);
  - 2 për Gjykatën e Posaçme të Shkallës së Parë për Korrupsionin dhe Krimin e Organizuar.
- 20 vende në gjykatat e apelit:
  - 6 për Gjykatën e Apelit të Juridiksionit të Përgjithshëm;
  - 12 për Gjykatën Administrative të Apelit;
  - 2 për Gjykatën e Posaçme të Apelit për Korrupsionin dhe Krimin e Organizuar.

2. Krijimi i 18 vendeve të përhershme të rezervës funksionale, të ndara fillimisht në 10 pozicione për gjykatat e shkallës së parë dhe 8 për gjykatat e apelit, për kompensimin e humbjes efektive të kapaciteteve gjyqësore për shkak të angazhimeve ose mungesave funksionale të gjyqtarëve.

3. Krijimi i një kapaciteti të përkohshëm prej 9 gjyqtarësh në Gjykatën e Lartë, për një mandat të vetëm, të parinovueshëm dhe të lidhur me trajtimin e një kategorie të përcaktuar çështjesh, pas vlerësimit kushtetues dhe ligjor dhe krijimit të bazës normative përkatëse.

4. Rritja e kapaciteteve të administratës gjyqësore, nëpërmjet shtimit minimal të:
- 336 punonjësve jogjyqtarë për 102 vendet e përhershme të propozuara (shpenzime personeli në shumën 424,000 mijë lekë), si dhe për 336 punonjës jogjyqtarë (656,000 mijë lekë) nga të cilët 102 ndihmës ligjorë dhe 234 nëpunës civilë gjyqësorë;
- 56 punonjësve jogjyqtarë për paketën e përkohshme prej 9 gjyqtarësh në Gjykatën e Lartë.

5. Hartimi i një plani të posaçëm investimesh për sigurimin e infrastrukturës së nevojshme ndërtimore dhe teknologjike për funksionimin efektiv të gjykatave.

6. Zbatimi me faza i shtimit të kapaciteteve gjatë periudhës 2027–2030, duke e kushtëzuar aktivizimin e pozicioneve me disponueshmërinë e kandidatëve, personelit mbështetës, financimit buxhetor dhe infrastrukturës së nevojshme.




Pyetjet
	Çështjet kryesore që mendojmë se duhet të diskutohen lidhur me Studimin për rishikimin e numrit të përgjithshëm të gjyqtarëve për periudhën 2026–2030, janë:
1.  A mendoni se rritja e numrit të gjyqtarëve do të ndikojë drejtpërdrejtë në uljen e çështjeve ende të pagjykuara në gjykata?
2.  A e vlerësoni të nevojshëm krijimin e 18 vendeve të përhershme të rezervës funksionale për të kompensuar mungesën efektive të kapaciteteve gjyqësore në rastet e angazhimit afatgjatë të gjyqtarëve në institucione të tjera? A mendoni se kjo zgjidhje do të kontribuonte në rritjen e efektivitetit të gjykatave dhe përballimin në kohë të çështjeve gjyqësore?
3. A mendoni se krijimi i një kapaciteti shtesë prej 9 gjyqtarësh në Gjykatën e Lartë, për një mandat të vetëm do të përbënte një masë efektive për reduktimin e stokut të çështjeve të prapambetura dhe përshpejtimin e gjykimit në këtë gjykatë?
4. A mendoni se shtimi i numrit të gjyqtarëve, i shoqëruar me rritjen përkatëse të personelit jogjyqtar dhe investimet në infrastrukturën fizike e teknologjike të gjykatave, do të ndikonte në përmirësimin e efektivitetit të sistemit gjyqësor dhe në ofrimin e një shërbimi gjyqësor më cilësor dhe në kohë për qytetarët?



